
Εκδήλωση μνήμης για τους ήρωες της Βάθης Ιωάννη Ιγνατιάδη και Βασίλη Χαμιζιδη 
Στην πλατεία Ιωάννη Ιγνατιάδη της Βάθης μνημονεύονται ο ηρωισμός, η αφοσίωση στο καθήκον και η ανιδιοτελής αγάπη για την Πατρίδα και τον συνάνθρωπο.. 
Οι αναθηματικές στήλες των δύο μεγάλων ανδρών της Βάθης, του εφέδρου ανθυπασπιστή Ιωάννη Ιγνατιάδη, αγνοούμενου από το 1974 κατά την παράνομη τουρκική εισβολή στην Κύπρο και του Βασίλη Χαμιζίδη, κυβερνήτη του μοιραίου αεροσκάφους του ΕΚΑΒ που συνετρίβη στην Ανάφη το 2002 κατά τη διάρκεια αεροδιακομιδής, υπενθυμίζουν την υπέρτατη θυσία τους για την Πατρίδα και τον συνάνθρωπο και αποτελούν ζωντανά σύμβολα μνήμης και τιμής.
Με αισθήματα βαθιάς ευγνωμοσύνης και σεβασμού ο Δήμος Κιλκίς και η Δημοτική Κοινότητα Βάθης αποτίουν φόρο τιμής στους δύο ήρωες της Βάθης, στους ανθρώπους που με τη γενναιότητα και την αυτοθυσία τους κληροδότησαν στον τόπο μας αθάνατη μνήμη, την Τρίτη 25 Αυγούστου στις 19:00 στην πλατεία Ιωάννη Ιγνατιάδη.  
Το πρόγραμμα της εκδήλωσης μνήμης περιλαμβάνει: 
- Επιμνημόσυνη δέηση
- Χαιρετισμούς επισήμων
- Κατάθεση στεφάνων
-Σιγή ενός λεπτού
- Ανάκρουση εθνικού ύμνου.
